Константин Величков
XXXI. Съзра ли ладий морни…

chitanka.info

Съзра ли ладий морни покрай брега спрели,

моряци, мисля, там пред мен ще се явят,

кои певците на Елада са възпели,

за тайнствен преход тръгнали на дълъг път.

И колко пъти трепвал съм, като че видя,

Язоне, тебе същий, на ронливий брег,

и жажда съм сещал да питам за Колхида,

но като призрак ти изчезваш в дневний пек.

Днес други аргонавти за руна бълнуват

и твоят поход тям е приказка за смех.

Не по морето те, а в борсата царуват,

от мишци здрави нужда нямат за успех:

в Колхида за да стигнат, с месеци не плуват:

железници и параходи возят тех.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.